HU Az Európai Unió Hivatalos Lapja C 185/7

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 185/05)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„PIZZOCCHERI DELLA VALTELLINA”

EU-szám: IT-PGI-0005-01349 – 2015.6.24.

OEM ( ) OFJ ( X )

1. Elnevezés(ek)

„Pizzoccheri della Valtellina”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

2.5. osztály. Tészta

3.2. Az 1. pontban szereplő elnevezéssel jelölt termék leírása

A „Pizzoccheri della Valtellina” olyan tésztát jelöl, amely legalább 20 % hajdinalisztet és más liszteket tartalmazó keverékből készül.

A „Pizzoccheri della Valtellina” szárított és friss formában egyaránt készített és forgalmazott tésztaféle. Jellegzetes formái a következők: „tagliatello steso” – különböző hosszúságú és szélességű lapított csíkok kinyújtva, „tagliatello avvolto” – különböző hosszúságú és szélességű lapított csíkok feltekerve, illetve „gnocchetto” – jellegzetesen homorúra formázva.

A szárított és friss „Pizzoccheri della Valtellina” forgalmazása az alábbi méretekben történik:

Szárított Hosszúság (mm) Szélesség (mm) Vastagság (mm) Tagliatello steso 30-60 7-8 1,1 -1,7 Gnocchetto 16-22 7-11 1,5 -2 Tagliatello avvolto (más néven „Tagliatella”) — 3-11 1-2,5 Friss Hosszúság (mm) Szélesség (mm) Vastagság (mm) Tagliatello — 5-11 1,3 -5,5

Fizikai-kémiai jellemzők

Elkészülte után a friss „Pizzoccheri della Valtellina” állaga félig kemény; szárítás esetén az állaga száraz és kemény.

A víztartalom friss terméknél legalább a szárazanyag 24 %-a, míg szárított terméknél legalább a szárazanyag 12,5 %-a.

Érzékszervi tulajdonságok

A „Pizzoccheri della Valtellina” színe a barna többféle árnyalata lehet, a hajdinára jellemző világosabb barna/szürke foltokkal tarkítva.

A sós vízben megfőzött tészta a hajdinából és más lisztekből készült termékekre jellemző finom ízt kap.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A szárított formában forgalmazott „Pizzoccheri della Valtellina” készítéséhez felhasznált hozzávalók a következők:

— legfeljebb 80 % kemény (durum) búzadara – önmagában vagy kemény (durum) búzaliszttel keverve – és legalább 20 % hajdinaliszt keveréke,

— víz.

A friss formában forgalmazott termék hozzávalói:

— legfeljebb 80 % közönséges búzaliszt – önmagában vagy közönséges búzadarával keverve – és legalább 20 % hajdinaliszt keveréke,

— víz.

3.4. Az előállítás azon műveletei, amelyeket a meghatározott földrajzi területen kell elvégezni

A „Pizzoccheri della Valtellina” előállításának valamennyi szakaszát a 4. pontban meghatározott földrajzi területen kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A friss termék az előállítás helyén ömlesztve és/vagy kiskereskedelmi forgalomban értékesíthető, feltéve ha láthatók a fogyasztó számára az alábbi 3.6. pontban említett információk. A friss termék tálcás vagy zacskós kiszerelésű lehet, mindkét esetben védőgázos csomagolásban.

A szárított termék csomagolása kartondobozokba vagy tasakokba történik, és szükség esetén a csomagolás előtt silóba is helyezhető.

3.6. A bejegyzett elnevezést viselő termék címkézésére vonatkozó egyedi szabályok

Az élelmiszerek címkézéséről szóló jogszabályokban előírt részleteken kívül a „Pizzoccheri della Valtellina” csomagolásán az alábbi információkat is fel kell tüntetni jól olvasható nyomtatott betűkkel:

— a „Pizzoccheri della Valtellina” elnevezést,

— az „OFJ” [PGI] betűszót vagy annak teljes változatát „Oltalom alatt álló földrajzi jelzés” [protected geographical indication],

— az EU szimbólumot.

A „Pizzoccheri della Valtellina” csomagolásán a tészta formájára vonatkozó információk is szerepelhetnek, a 3.2. pontban foglaltak szerint (szárított terméknél „tagliatello steso”, „gnocchetto” vagy „tagliatella”; friss terméknél „tagliatello”).

A termék leírása nem egészíthető ki a „Pizzoccheri della Valtellina” elnevezés semmi olyan további minősítésével, amely félrevezetheti a fogyasztót.

A csomagoláson az ITC Galliard betűtípus 8-35 mm magasságú karaktereivel kell feltüntetni a „Pizzoccheri della Valtellina” elnevezést.

4. A földrajzi terület tömör meghatározása

A „Pizzoccheri della Valtellina” előállításának földrajzi területe Sondrio megye (Lombardia tartomány, Olaszország) közigazgatási területét foglalja magában.

5. Kapcsolat a földrajzi területtel

A „Pizzoccheri della Valtellina” OFJ elismerése iránti kérelem alapjául a termék hírneve és ismertsége szolgál.

A „Pizzocchero” meghatározása a Zingarelli olasz értelmező szótárban (1970) következő: „Hajdinalisztből készített szélesmetélt, a Valtellina régió specialitása”.

A „Pizzoccheri della Valtellina” létrejöttének alapját a régóta jelen lévő és sokat használt hajdinaliszt adja, ami – mivel a hajdinát Sondrio megyében széles körben termesztették és használták – a helyi konyha alapeleme volt.

A hajdinaliszt Valtellina régióbeli jelenlétéről szóló első írásos dokumentum 1616-ból való, amikor Valle dell’Adda kormányzója a következőkről számolt be a svájci Graubünden kantonban: „Hajdinatermesztéssel főleg az Alpok rétiai lankáin foglalkoztak, különösen Teglio körzetében, amelyre a több napsütés következtében enyhébb klíma volt jellemző”.

Az egészen 1800-ig bővülő hajdinatermesztés a gyengébb adottságú és terméketlen területeken is elterjedt. Ezt az alpesi viszonyokhoz tökéletesen alkalmazkodó hajdinaszemek gyors beérése tette lehetővé. A kereskedelmi helyzet változása más növényeknek kedvezett azután, hogy Valtellina a Lombard-Velencei Királyság részévé vált. Sondrio megyében – összesen mintegy 20 hektáron – még mindig termesztenek hajdinát. A termést családi használatra szánják vagy közvetlenül a fogyasztóknak értékesítik.

Mivel a „Pizzoccheri della Valtellina” előállítása a szóban forgó völgyben folyó hajdinatermesztésnek köszönhetően fejlődött, ezért innen ered a termék kapcsolata Sondrio megyével. A „Pizzoccheri della Valtellina” Sondrio megyében folyó előállításának első nem verbális tanúbizonysága a következő összeírásokat tartalmazó végrendeleti okiratokban található: „… una scarella per li Pizzoccheri e il rodelino per li ravioli” (1750-ben kelt dokumentum) és „… le resene per li Pizzoccheri” (1775). Ez alapján feltételezhető, hogy a „Pizzoccheri della Valtellina” előállítása és fogyasztása a 18. század első felénél korábbra datálható. A későbbi évszázadok során már több okirati bizonyíték keletkezett, a termék és Sondrio megye területe közötti kapcsolat pedig nyilvánvalóbbá vált.

Emilio Montorfano „Storia e Tradizioni nella Cucina Lariana” című könyvében (Xenia, 1987) Valtellina és különösen Teglio település e hajdina felhasználásával készült tészta hazájaként kerül említésre. A „Pizzoccheri della Valtellina” elnevezést Ettore A. Albertoni, a Lombard Régió kultúráért, identitásért és autonómiáért felelős tanácsosa is idézi Ada Ferrari „Milano e la Rai un incontro mancato?” című és „Luci e ombre di una capitale di transazione (1945-1977)” alcímű könyvéhez (Franco Angeli, 2002) írott előszavában. A régiós, helyi körülmények ismeretének, kutatásának, előmozdításának és megbecsülésének összefüggésében a „Pizzoccheri della Valtellina” úgy kerül említésre, mint tipikus, a terület kultúráját kifejező termék.

A Valtellina régióra vonatkozó régi szövegek és irodalmi művek tanúsítják azt, hogy a „Pizzoccheri della Valtellina” előállítása miként került szoros kapcsolatba a helyi történelmi eseményekkel, valamint a származási helyének számító földrajzi terület hagyományaival és konyhájával.

A „Pizzoccheri della Valtellina” előállítását a helyiek a saját történelmükhöz és kultúrájukhoz kapcsolódó hagyományos tevékenységnek tekintik; elég arra gondolni, hogy ezt a tésztafélét a Valtellina régióra jellemző növényekből és termékekből nyert számos hozzávalóval (vaj, sajt, zöldségfélék pl. kelkáposzta, burgonya stb.) együtt szolgálják fel.

Az útikalauzokban és egyéb kiadványokban a „Pizzoccheri della Valtellina” említése hajdinából készített, jellegzetes metéltként történik (Guida della Valtellina, kiadó: az Olasz Alpesi Klub valtellinai tagozata, 1873; Cucina di valle e di montagna, in Mondo popolare in Lombardia Sondrio e il suo territorio, Milánó 1995).

A „Pizzoccheri della Valtellina” a Sondrio megye tésztáinak kategóriájába tartozik, és szerepel a Lombard Régió hagyományos agrár-élelmiszer-ipari termékeinek listáján (Lombard Régió Hivatalos Közlöny, 2000.4.21., 16. szám, 5. rendkívüli melléklet).

A szárított „Pizzoccheri della Valtellina” számos olaszországi szupermarketben kapható.

A „Pizzoccheri della Valtellina” tészta Sondrino megye jellegzetessége, ami nem csak gazdasági, hanem kulturális értéket is képvisel, hiszen a helyiek számára egy hagyományhoz kapcsolódó valódi igazodási pontot jelent, és különböző vásárokban képezi ünneplés tárgyát (leghíresebb a Teglioban rendezett „Pizzocchero d’Oro” vásár).

A „Pizzoccheri della Valtellina” tésztát a 99. Bitto Vásáron (2006. október 12-15.) is kiállították, méghozzá a Valtellina régió más jellegzetes agrárélelmiszer-ipari termékeivel (bor, sajt, alma és bresaola) együtt.

A „Pizzoccheri della Valtellina” tészta mindig jelen van, amikor a különböző intézmények, helyhatóságok, illetve idegenforgalmi és termelői szervezetek a Valtellina régió imázsát kívánják bemutatni és reklámozni.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

Ez a közigazgatási szerv a „Pizzoccheri della Valtellina” OFJ elismerésére irányuló javaslatnak az Olasz Köztársaság 2012. február 29-i, 50. számú Hivatalos Közlönyében történő közzétételével a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege megtekinthető az alábbi internetes oldalon: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP”, majd (a képernyő bal oldalán) a „Prodotti DOP IGP STG” hivatkozásra, majd végül a „Disciplinari di Produzione all’esame dell’UE” menüpontra kattintva.

(1) HL L 343., 2012.12.14., 1. o.